P. Farkas, poslanec: (2001-09-06):
Uvedený návrh bol doručený poslancom Národnej rady v stanovenej lehote, čím boli splnené podmienky, určené § 72 ods. 1 zákona Národnej rady Slovenskej republiky o rokovacom poriadku, t. j. doručenie návrhu najmenej 15 dní pred schôdzou Národnej rady Slovenskej republiky, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 zákona Národnej rady Slovenskej republiky o rokovacom poriadku a podľa legislatívnych pravidiel zaradil ho na rokovanie 51. schôdze Národnej rady. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona, uvedené v § 67 a § 68 zákona NR SR o rokovacom poriadku Národnej rady, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku, ktorú je potrebné upraviť, ako sa navrhuje v predmetnom návrhu. Vážený pán predsedajúci, žiadam vás, aby ste otvorili rozpravu alebo postúpili ďalej. I. Presperín, podpredseda NR SR: Ďakujem, pán poslanec. Prosím, aby ste zaujali miesto určené pre spravodajcov výborov. Prerušujem rokovanie o tomto bode programu. Pristúpime k prvému čítanie o návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 366/1999 Z. z. o daniach z príjmov v znení neskorších predpisov. Návrh ste dostali ako tlač 965, návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady č. 1059. Za skupinu poslancov návrh zákona uvedie poslanec Ľubomír Andrassy. Prosím pána poslanca, aby sa ujal slova. Ľ. Andrassy, poslanec: Ďakujem veľmi pekne, pán predsedajúci. Vážená pani ministerka, kolegyne, kolegovia, skupina poslancov Národnej rady sa rozhodla predložiť novelu zákona č. 366/1999 Z. z. o daniach z príjmov v znení neskorších predpisov. Je to veľmi malá novela, ktorá reaguje na handicap, na nespravodlivosť, ktorá vznikla aj zásluhou poslancov, ktorých reprezentuje aj poslanec Tatár, v roku 1999, kde v tomto zákone sa urobila nespravodlivosť v súvislosti so vzdelávacími inštitúciami, školskými inštitúciami, kde od platenia dane z príjmu boli oslobodené len vysoké školy a neboli od tohto platenia oslobodené aj ostatné školy a školské zariadenia aj napriek tomu, že takýto cieľ si dala vládna koalícia, si dala vláda Slovenskej republiky do programového vyhlásenia vlády. Tento handicap sa pokúšala odstrániť skupina poslancov cez predloženie tejto malej novely zákona. Avšak v parlamente keďže boli tieto zákony viac ako štyri mesiace zablokované, do parlamentu sa dostala komplexná novela zákona č. 366/1999 Z. z. o dani z príjmov z dielne vlády Slovenskej republiky. A vláda Slovenskej republiky sa rozhodla rešpektovať aj svoje programové vyhlásenie a rozhodla sa zapracovať do svojej vlastnej novely tento návrh, ktorý predkladala skupina poslancov, a preto v mene skupiny predkladateľov sťahujem tento návrh novely zákona. Pretože uvedenú problematiku, ktorou sme chceli oslobodiť školy a školské zariadenia od platenia dane z príjmov, a tie prostriedky, ktoré by takto školy získali, by boli využité na ich modernizáciu, na ich nový rozvoj, tento návrh akceptovala vláda a predložila ho do svojho zákona, preto niet dôvodu, aby Národná rada rokovala o dvoch takých istých legislatívnych iniciatívach. Ja chcem len poďakovať vláde Slovenskej republiky, že po troch rokoch sa rozhodla naplniť svoje programové vyhlásenie a že akceptovala aj to, čo predložili poslanci do Národnej rady. Chcem ale v tejto súvislosti povedať aj to, že tento návrh vychádzal zo základného princípu spravodlivosti, ale aj solidarity. A musím naozaj protestovať aj vo svojom úvodnom vystúpení k tomu, čo povedal kolega Tatár, ktorý hovoril o akejsi spravodlivosti, ktorý hovoril o akejsi rovnosti. Pritom tie návrhy, ktoré on predo mnou predkladal v súvislosti s daňou z príjmov sú jasným dôkazom toho, že od solidarity, od spravodlivosti jeho kolegovia, ktorí predložili jeho návrhy poslaneckých noviel zákonov o dani z príjmu, veľmi ďaleko uleteli od tejto reality, pretože tí, ktorí sú dnes chudobní, určite po prijatí týchto zákonov by boli ešte chudobnejší a ukázalo sa, že takéto rapídne zníženie by ohrozilo aj tie základné ľudské práva, ktoré dnes garantuje Ústava Slovenskej republiky. A to sú práva aj na prístup k vzdelaniu, aj na zdravotnú starostlivosť. A ja sa nečudujem, že prišiel s takým návrhom do parlamentu, pretože tieto ľudské práva sú mu cudzie, pretože už pri prerokovaní novely Ústavy Slovenskej republiky bol to práve on, ktorý predkladal v parlamente návrhy, aby sme z ústavy vypustili bezplatné vzdelávanie, aby sme z ústavy vypustili princíp bezplatnej zdravotnej starostlivosti na základe zdravotného poistenia. Teda aj občania Slovenskej republiky majú možnosť vidieť, že to myslí skutočne so solidaritou a spravodlivosťou vážne. Teda v mene predkladateľov tento poslanecký návrh pod tlačou 965 sťahujem a bol by som rád, keby takto mohol urobiť kolega Tatár. (Potlesk.) I. Presperín, podpredseda NR SR: Ďakujem, pán poslanec. (Ruch v sále.) Pán poslanec Osuský, rozprava bude až po všetkých predložených zákonoch. Pokračujeme prvým čítaním o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov. Návrh zákona ste dostali ako tlač 1043, návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady č. 1147. Za skupinu poslancov návrh zákona uvedie poslanec Július Brocka. Prosím pána poslanca, aby sa ujal slova.